Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: Az 1993. évi LIX. törvény 20. §-a szerint az országgyűlési
Paragraph Index: 112

Az 1993. évi LIX. törvény 20. §-a szerint az országgyűlési biztos az alkotmányos visszásság orvoslására vonatkozó indítvánnyal fordulhat a vizsgált szerv felügyeleti szervéhez is. Ez elsősorban akkor történt, ha az alkotmányos visszásságot okozó szerv nem tudta vagy nem akarta orvosolni a sérelmet, illetőleg olyan általános problémáról volt szó, amely más szervet is érintett. Az előző beszámolási időszak 52 százalékos arányához viszonyítva 1997. évben az ajánlások 34 százalékában került sor ilyen indítványra. A felügyeleti szervek az előző beszámolási időszakban a kezdeményezések 83 százalékát, 1997-ben pedig 89 százalékát fogadták el. Az adatok nem mutatnak nagy változást, de a felügyeleti szervnek címzett ajánlások számának csökkenésére figyelemmel pozitív tendenciát jeleznek. Az ajánlások elfogadásának értékelésénél feltétlenül meg kell említeni, hogy sajnos többször előfordult, hogy a megkeresett szervek az ajánlást elfogadták és ígéretet tettek az abban foglaltak megvalósítására, azonban a tényleges realizálás vagy — jobb esetben — az arról való tájékoztatás elmaradt. Az országgyűlési biztos és általános helyettese igyekeznek folyamatosan figyelemmel kísérni kezdeményezéseiknek, ajánlásaiknak gyakorlati megvalósulását, azonban következetes gyakorlat erre csupán a nagyobb jelentőségű vagy átfogó vizsgálatok esetében alakult ki. Az országgyűlési biztos és általános helyettese 1997. évben is többször jutott arra a következtetésre, hogy az alkotmányos jogokkal összefüggő visszásságot valamely jogszabály, állami irányítás egyéb jogi eszköze nem egyértelmű, idejétmúlt, ellentmondásos rendelkezése vagy a szabályozás hiánya idézte elő. Az előző időszak 138 ajánlásához képest 1997-ben 180 ajánlás vonatkozott a jogalkotási tevékenységre.

Source: https://magyarkozlony.hu/hivatalos-lapok/921b41142547d73306e92a3ce19e5e2814e9181c/dokumentumok/381dfdfdc00c0c63df14a5d66f5f783ef0600ffa/letoltes